钦定古今图书集成/明伦汇编/官常典/第782卷 > 齐澣
## 钦定古今图书集成/明伦汇编/官常典/第782卷 > 齐澣

按《唐书》本传，“澣字洗心，定州义丰人。少开敏。年十四，
见特进李峤，称有王佐才。中宗在庐陵，澣上言请抑
诸武，迎太子东宫，不报。及太子还，武后召澣宴同明
殿，谕曰：‘朕母子如初，卿豫有力焉，方不次待尔’。澣辞
母老，不忍远离，赏而罢。圣历初，及进士第，以拔萃调
蒲州司法参军。有父子连坐论死者，澣曰：‘条落则本
枯，奈何俱死’？”议贷其父，太守不听，固争卒原。景云初，
姚崇取为监察御史，凡劾奏必先风教，号善职。睿宗
将祠太庙，刑部尚书裴谈摄太尉，先告。澣奏：“孝享摄
事，稽首而拜，恭神明也。而谈慢媟不恭。”并劾谈神昏
形滓，挟邪以罔上。神龙时事。武三思陷敬晖，没其家
以获进。妻外淫，男女，不得姓氏。夫告“神慢事，主不忠，
家不治。有是三罪，不可不寘之法。”谈由是下除汾州
刺史。开元初，姚崇复相，用为给事中、中书舍人。论駮
及诰诏，皆援准古谊，朝廷大政必咨之，时号“解事舍
人。”数讽崇年老，宜避位。时宋璟在广州，因劝崇举自
代，崇用其谋。璟为相，他日问曰：“吾不敢冀房、杜比，尔
日诸公云何？”澣曰：“不知”璟请故。答曰：“前时近郊户三
百以为困，今不百户，是以知之。”马怀素等绪次《四库
书》，表澣为副，改秘书少监，出为汴州刺史。地当舟车
凑集，事浩繁，前刺史数不称职，唯倪若水与澣以清
毅闻，吏民颂美。元宗封泰山，历汴、宋、许，车骑数万，王
公妃主，四夷君长马橐它亦数万，所顿弥数十里。澣
列长棚，帟幕联亘，上食凡千轝，纳筦钥，身进膳，帝以
为知礼，喜甚，为留三日，赐帛二千匹。澣以淮至徐城
险急，凿渠十八里入青水，人便其漕。中书令张说择
丞辖，以王丘为左，澣为右。李元纮、杜暹当国，表宋璟
为吏部尚书，澣及苏晋为侍郎，世谓台选。尝奏事，帝
指政事堂曰：“非卿尚谁居者？”是时，开府王毛仲宠甚，
与龙武将军葛福顺相婚嫁，毛仲奏请无不从。澣乘
间曰：“福顺典兵马，与毛仲为婚家。小人，宠极则奸生，
不预图且有后患。高力士小心谨畏，加宦人可备禁
中驱使，腹心所委，何必毛仲哉！”又言：“君不密失臣，臣
不密失身，惟陛下密此言。”帝嘉纳，且劳曰：“卿第出，我
徐计其宜。”会大理丞麻察坐事出为兴州别驾，澣往
饯，因道谏语察素奸佻，因遽言状。帝怒，召澣入殿中：
“卿尚疑朕不密，而反告察，谓何？且察轻躁无行，常游
太平门者，讵不知耶？”澣免冠顿首谢，贬高州良德丞，
察再贬皇化尉，其党齐敷、郭禀皆流放。久之，澣徙索
卢丞、郴州长史、濠常二州刺史，迁润州。州北距瓜步
沙尾，纡汇六十里，舟多败溺。澣徙漕路，由京口埭治
伊娄渠以达扬子，岁无覆舟，减运钱数十万。又立伊
娄埭官征其入，招还流人五百户，置明州以安辑之。
复徙汴州。澣中失势，益怅恨。素操寖衰，更倚力士助，
得为两道采访使，兴利以中天子意。裒货财遗谢贵
幸，纳刘戒女为妾，不答。其妻李林甫恶其行，欲挤而
废之，会其幕府坐赃事连澣，诏矜澣老，放归田里。天宝初，召为太子少詹事，留司东都。严挺之亦为林甫
所废，与澣家居，杖屦经过不缺日。林甫畏之，乃用澣
为平阳太守，离其谋，更以黄老清静为治。卒，年七十
二。肃宗时，录林甫所陷者皆褒洗，故澣赠礼部尚书。
澣尝称陈希烈、宋晋卿、韦述之才，后皆大显。